S’entreguen els premis del concurs d’aparadors
27 de Diciembre de 2017

Carcaixent

L’alcalde de Carcaixent i Regidor de Comerç, Paco Salom, va lliurar premis als establiments guanyadors de la setena edició del concurs d’aparadors. Este concurs, organitzat per l’ADL de Carcaixent i la regidoria de Comerç, vol reconèixer l'esforç i la imaginació d'aquells empresaris que inverteixen en la decoració dels seus comerços o locals professionals de la ciutat. A més, esta iniciativa, com han assenyalat des de la regidoria, és un important element de dinamització comercial en estes dates ja que permet als comerciants apropar els seus negocis a nous clients potencials.

Els comerços guanyadors en esta setena han sigut, en la categoria de comerç, 1r Premi, “Papabel”; 2n premi, “La Cigüeña” i 3r premi, “Dolces Temptacions”, i en la categoria de serveis, 1r Premi «Tendències Peluqueria i Estètica», 2n «Peluqueria Silvia Pous» i 3r Premi, «Seguros Bilbao Carcaixent». Tots ells han rebut una targeta de 300, 200 i 100 euros, respectivament, a utilitzar en el comerç  local. En la categoria de «Gran Aparador», el premi únic de 300€ ha sigut per a «Gil Floristes». A banda dels premis d'aparadorisme, s’ha fet una menció especial per al comerç que més «m’agrada» obtinguera en facebook que també va ser per a Papabel.

El concurs d’aparadors compta amb molta acceptació per part dels comerciants, enguany han sigut 30 els establiments que s’han animat a participar. Una de les principals novetats amb les que comptava esta edició és la creació d’un jurat popular format per clients dels negocis i associacions i entitats de Carcaixent. El jurat va tindre en compte aspectes com que la decoració de l'establiment estiguera en consonància amb la celebració de les festes de Nadal, a més de criteris com ara la decoració de façana i accessos a l'establiment, l’ambientació interior de la botiga o l’ús de materials reciclats.

Paco Salom, regidor responsable de l’àrea de Comerç i Promoció Econòmica,  ha donat l’enhorabona als empresaris per la tasca i l’esforç invertit per oferir el millor de sí mateixos a les veïnes i veïns de Carcaixent. “Sabem que preparar els aparadors per a Nadal és una tasca extra que s’ha de posar en valor i el concurs d’aparadors és una bona iniciativa per a que tots puguen conèixer-la”, ha explicat Paco Salom. «Enguany - ha afegit - s’ha introduït per iniciativa dels propis comerciants la novetat del jurat popular que ha servit per a crear sinergies entre els comerciants i la seua clientela i per a difondre encara més este concurs que cada any creix en participació i acollida per part dels carcaixentins i carcaixentines».